Nathalie lakása a legjobb helyen van - a Szajna-part két saroknyira van, a Notre-Dame tíz percre, metró- és buszmegállók öt percen belül. Szemben egy Franprix, bármelyik irányban indulunk el, öt percen belül találunk egy pékséget (a mi kedvencünk az utca elején, az 1-es szám alatti volt, vasárnapi is nyitva van.)
A lakás tiszta, mint egy patika, a képek megfelelnek a valóságnak. Ideális volt nekünk, a kiskamasz imádta a galériát a konyha felett, a pár megkapta a franciaágyat, mi, két barátnő, pedig a külön ágyat a pincében. A lakásnak egyedi hangulata van, a XVI században a Sorbonne diákjai és professzorai laktak itt, a másfél méter vastag fal, amibe a csigalépcsőt vájták régi időkről tanúskodik. Egy szépen rendben tartott udvar utolsó lakása, úgyhogy Párizs közepén egy kerten keresztül tudtunk hazamenni:) Mind a pincében, mind a fürdő előtt van tárolórész, a konyha előtt pedig egy társalgórész (kanapé plusz két nádfotel) ami remekül bevált az esti borozások során. A pincében van párátlanító, szellőző és fűtés is. Nyáron jó hűvös lehet, de márciusban jól be tudtunk fűteni.
Minden, de minden van a lakásban, nemcsak tökéletesen felszerelt konyha, de plusz takarók, mindenféle tisztítószer, fejenként két törölköző, sőt még esernyők is! Ez nagy könnyebbség lehet azoknak, akik csak kézipoggyásszal utaznak.
Nathalie tökéletes házigazda, egyből válaszolt minden kérdésünkre, sőt tippeket is adott, hogy hol mit nézzünk meg, hol együnk, stb. Aki a fényképes leírás alapján nem találja meg a lakást, az megérdemli. Ugyan nem találkoztunk vele személyesen, de az sms-einek köszönhetően végig éreztük, hogy számíthatunk rá, hogy odafigyel ránk, ezt a kevesebben utazó barátaim külön kiemelték. A lakás használati tudnivalóiról részletes, fényképes útmutatót kaptunk.
Magunkfajta összeszokott baráti társaságnak, családnak, egyedi lakhelyre vágyóknak jó szívvel merem ajánlani, illetve mindenkinek, aki értékeli a történelmi légkört, a csendes, mégis központi elhelyezkedést és a személyre szabott figyelmet a házigazda részéről. Köszönjük szépen!